**Lausunto esityksestä lukiokoulutuksen uusiksi tavoitteiksi ja tuntijaoksi**

Tekstiiliopettajaliitto TOL ry. ja Teknisten aineiden opettajat - TAO r.y. lausuvat lukiokoulutuksen yleisiä tavoitteita ja tuntijakoa valmistelleen työryhmän esityksestä seuraavaa:

On tärkeää, että lukiokoulutusta kehitetään. Lukio on tärkeä porras korkeakouluopintoihin ja sen on tarjottava riittävät pohjatiedot ja opiskelutaidot eri alojen jatko-opinnoissa selviämistä varten.

Lukiokoulutuksen on oltava tasa-arvoista niin alueellisesti kuin erisuuruisten oppilaitosten ja oppiaineiden valittavuuden suhteen. Uuden tuntijaon uudistusten myötä esitetään uudenlaisia, oppiainerajat ylittäviä ratkaisuja, oppiainekoreja ja teemaopintoja. Samoin pyritään lisäämään valinnaisuutta. Pidämme tätä kehitystä kannatettavana, kuitenkin siten, että lukion yleissivistävä luonne säilytetään.

Tekstiiliopettajaliitto ja TAO haluavat kuitenkin kiinnittää huomiota siihen, että esityksessä puhutaan vain taideaineista, vaikka Lukiolaki (21.8.1998/629) määrää, että lukion oppimäärä sisältää äidinkieltä ja kirjallisuutta, toista kotimaista kieltä ja vieraita kieliä, matemaattis-luonnontieteellisiä opintoja, humanistis-yhteiskunnallisia opintoja, uskontoa tai elämänkatsomustietoa, liikuntaa ja **muita taito- ja taideaineita** sekä terveystietoa. (Lukiolaki 7§ Opetuksen laajuus ja sisältö)

Uudessa tuntijaossa esitetään, että taideaineita tulisi opiskella vähintään nykyisen laajuisesti,

mutta valtakunnallisesti taideaineisiin voitaisiin sisällyttää kuvataiteen ja musiikin lisäksi myös eheyttäviä taideopintoja.

Tekstiiliopettajaliitto ja TAO esittävät, että taito- ja taideaineisiin sisällytetään kuvataiteen, musiikin ja käsityön lisäksi myös eheyttäviä taito- ja taideaineiden opintoja. Tämä mahdollistaa sekä taideaineisiin syventymisen että kokonaisvaltaisesti taito- ja taideaineiden hedelmällisen vuorovaikutuksen ja laajentaa siten opiskelijoiden osaamis- ja kokemusperustaa. Opiskelijoiden valinnanvapaus ja oppiaineiden välinen integraatio lisääntyvät, kuten uudistuksessa on toivottu.

Tällä hetkellä suoritetaan käsityöstä vuosittain lukuisia lukiodiplomeja. On varmistettava, että tämä onnistuu myös jatkossa. Jos tulevaisuudessa oppiaineisiin liittyvät lukiodiplomit voidaan katsoa opinnoiksi, jotka kuuluvat lukion syventäviin kursseihin, on tämä mahdollisuus taattava myös käsityölle.

Käsityölle on laadittava valtakunnallisissa lukion opetussuunnitelman perusteissa tavoitteet ja keskeiset sisällöt. Näihin tavoitteisiin on myös sisällytettävä teknologiakasvatuksen tavoitteet ja sisällöt, jotka edistävät teknologista yleissivistystä.

**Lausunnon keskeiset kohdat:**

1. Lukiolain määräämää taito- ja taideaineiden kokonaisuutta ei voida korvata ainoastaan taideaineilla.
2. Esitetty mahdollisuus eheyttäviin taideopintoihin on korvattava mahdollisuudella taito- ja taideaineiden opiskeluun.
3. Jos tulevaisuudessa oppiaineisiin liittyvät lukiodiplomit voidaan katsoa opinnoiksi, jotka kuuluvat lukion syventäviin kursseihin, on tämä mahdollisuus taattava myös käsityölle.
4. Käsityölle on laadittava valtakunnallisissa lukion opetussuunnitelman perusteissa tavoitteet ja keskeiset sisällöt. Niihin on sisällytettävä myös teknologiakasvatuksen tavoitteet

Kunnioittaen:



Ilkka Kokkonen Tiina Hytti

puheenjohtaja puheenjohtaja

Teknisten aineiden opettajat – TAO r.y. Tekstiiliopettajaliitto TOL ry

ijskokkonen@gmail.com puheenjohtaja@tol.fi

050-514 3792 040-755 2460